ད་ལྟ་བཀའ་ཤག་གི་ལྔ་དང་ལྔ་བཅུའི་འཆར་གཞི་འདི་ཡང་ཆ་ཚང་ལག་བསྟར་ཐུབ་པ་ཞིག་ཡོང་བར་དཀའ་ངལ་ཧ་ཅང་ཆེ་བ་མ་ཟད།མ་འོངས་པའི་མི་ལོ་ལྔའི་རིང་རྒྱ་དམར་གཞུང་དང་མཉམ་དུ་བོད་རྒྱ་ཞི་མོལ་གྱི་ལམ་ནས་བོད་དོན་ཐག་གཅོད་ཡོང་དང་མི་ཡོང་ནི་རྒྱ་དམར་གཞུང་ཁོ་ནའི་ལག་ཏུ་ཡོད་པས།དམིགས་ཚད་དེ་ལྟར་འཛིན་ཆོག་པ་ལས་གྲུབ་འབྲས་དེ་ལྟ་བུ་ཞིག་ཡོང་རེ་གང་ཡང་མི་འདུགབོད་རྒྱའི་གནད་དོན་ཐག་གཅོད་མ་བྱུང་བར་མུ་མཐུད་བཙན་བྱོལ་དུ་གནས་སྡོད་བྱེད་དགོས་བྱུང་ན།བོད་ཀྱི་རྩ་དོན་མ་བརླགས་པར་གནས་ཐུབ་མིན་གྱི་ཐོག་ལའང་དཀའ་ངལ་མང་པོ་ཡོད་ཀྱང་ཤུགས་རྒྱག་སའི་གཞི་རྩ་ཆེན་པོ་ཞིག་ཡོད་པ་གསལ་པོ་རེད།དེ་ཡང་ཁ་གསལ་ཙམ་བཤད་ན་ད་ལྟའི་ཆར་བཙན་བྱོལ་བོད་མི་རྣམས་འཛམ་གླིང་གི་ས་ཕྱོགས་གང་སར་ཁ་འཐོར་དུ་འགྲོ་བཞིན་ཡོད་པ་དང་།རྒྱ་བལ་འབྲུག་གསུམ་དུ་ཡོད་པ་དག་ཀྱང་ཕལ་མོ་ཆེ་སྟབས་འགྲིག་མིན་ཙམ་ལས་ནུབ་ཕྱོགས་ཀྱི་ཡུལ་གྲུ་ཁག་ཏུ་འགྲོ་རྒྱུའི་རེ་བ་མི་རྒྱག་མཁན་དཀོན་སྟབས།གཞིས་ཆགས་ཁག་གི་འཆར་གཞི་རྣམས་ཡང་དག་མིན་ལ་མ་ལྟོས་པར་ལག་བསྟར་ཡོང་རྒྱུར་དཀའ་ཁག་མང་པོ་ཡོད།